FC København vil ikke have en piratliga, men samarbejder med UEFA om den mulige overnationale turnering.

Forhandlingerne om en ny, overnational liga fortsætter og har udviklet sig yderligere, efter BT for godt to uger siden kunne afsløre, at FC København førte samtaler med andre mellemstore europæiske klubber om en overnational liga.

Og mens de europæiske ligaer (EPFL) i sidste uge opsagde samarbejdet med det europæiske fodboldforbund, UEFA, kan BT nu fortælle, at FC København og de øvrige mellemstore klubber arbejder på en ligamodel, der inkluderer UEFA.

Den seneste dialog har således omfattet både klubberne fra Holland, Belgien, Skotland og Skandinavien samt den europæiske klubforening (ECA) og netop UEFA.

Idéen er således ikke, at den eventuelle overnationale liga skal være en såkaldt piratliga uden for det nuværende europæiske system, men at ligaen skal placeres inden for murerne på UEFAs rangliste på samme måde som La Liga, Bundesligaen, Superligaen og alle de øvrige nationale turneringer er i dag.

Det er den rangliste, der afgør, hvor mange hold de forskellige nationale ligaer har med i Champions League og Europa League, og tanken er, at den overnationale liga, som populært går under navnet Atlant Ligaen, placerer sig som nummer fem eller seks efter de bedste ligaer, men med mulighed for at rykke op og ned ad listen, præcis som de nationale ligaer gør i dag. De bedste hold kan så kvalificere sig til Champions League.

Over for BT vurderer kilder med stor indsigt i planerne, der stadig er på idéniveau og til forhandling, at man kan forestille sig, at en sådan liga vil lægge pres på de nationale ligaer, der vil se sig udfordret af en stærk overnational Atlant Liga, og som derfor allerede er i gang med de indledende snakke om, hvordan de kan etablere lignende overnationale ligaer.

FC København har ikke ønsket at kommentere oplysningerne, men henviser til det interview, Anders Hørsholt gav til BT for to en halv uge siden.

»Konsekvensen af denne udvikling (de store klubber, der gør det sværere for de små lande at få plads i Champions League, red.) kan i sidste ende betyde, at FCK og de øvrige europæiske klubber, der bliver en del af en ny europæisk liga, vil træde ud af deres nationale ligaer. Det ligger stadig et godt stykke ude i fremtiden, men det kan meget vel blive resultatet,« sagde Anders Hørsholt dengang.

Sagen i punktform Den 13 oktober afslørede FC Københavns direktør, Anders Hørsholt, over for BT, at FCK kan forlade Superligaen til fordel for en ny transnational liga med deltagere fra lande som Holland, Belgien, Skotland, Sverige, Norge og Danmark.

De danske Superliga-klubber og Divisionsforeningen gav efterfølgende FCK opbakning. Ved samme lejlighed understregede Divisionsforeningen, at samtlige Superliga-klubber og ligaen som helhed er klar til at vende UEFA ryggen og i stedet deltage i internationale turneringer uden om det europæiske fodboldforbund.

FC København deltager i planlægningen af den nye turnering, der tidligst kan blive en realitet i 2021. Også Brøndby har fået tilbudt en plads ved bordet i den nye liga, hvor de øvrige deltagere kan blive Ajax, PSV Eindhoven og Feyenoord fra Holland, Anderlecht og Club Brügge fra Belgien, Celtic og Rangers fra Skotland, samt Rosenborg fra Norge og Malmö FF fra Sverige.

FCK er med i planlægningen, fordi det fra 2018 bliver væsentligt sværere for danske klubber at blive en del af Champions League. Det gør det på grund af UEFAs nye Champions League-struktur, som så dagens lys i august. En struktur, der i den grad tilgodeser de største klubber som Real Madrid, FC Barcelona, FC Bayern München, Juventus og Manchester City.

Champions League-formatet ændres fra 2018 til 2021, så de fire største fodboldnationer automatisk får fire deltagere med i gruppespillet, mens nåleøjet formindskes væsentligt for mindre nationer som Danmark. Efter 2021 er formatet ukendt, men de små nationer frygter, at turneringen i endnu højere grad bliver lukket land for dem.

Det er UEFA og ECA (European Club Association), der står bag ændringen. ECA er klubbernes forening, men den styres hårdt af Europas storklubber.

Sammenslutningen af europæiske fodboldligaer (EPFL) opsagde for nylig den samarbejdsaftale, der binder Europas klubber og UEFA sammen.